Γιώργος Τουρσουνίδης

Ο **Γιώργος Τουρσουνίδης** (Θεσσαλονίκη, 21 Αυγούστου 1970) είναι Έλληνας πρώην διεθνής ποδοσφαιριστής, ο οποίος αγωνιζόταν ως δεξιός πλάγιος μέσος. Ξεκινώντας από τις ακαδημίες του ΠΑΟΚ και όντας ένθερμος υποστηρικτής του συλλόγου από μικρή ηλικία, αγωνίστηκε σχεδόν σε ολόκληρη την ποδοσφαιρική του σταδιοδρομία με την ασπρόμαυρη φανέλα και αποτελεί μία φυσιογνωμία απόλυτα ταυτισμένη με τον *Δικέφαλο του Βορρά*. 

## Καριέρα
### Συλλογικό επίπεδο
Ο Τουρσουνίδης εντάχθηκε στις ακαδημίες του ΠΑΟΚ στην ηλικία των 8 ετών και το έμφυτο ταλέντο του γρήγορα ξεχώρισε και αναπτύχθηκε. Είχε υψηλή τεχνική κατάρτιση, καλή ντρίπλα και ταχύτητα, με αποτέλεσμα σε σύντομο χρονικό διάστημα να τον αποκαλέσουν ως τον διάδοχο του Γιώργου Κούδα, ο οποίος είχε αποσυρθεί από την ενεργό αγωνιστική δράση προ ολίγων ετών. Στις 2 Απριλίου του 1989, πραγματοποίησε το ντεμπούτο του με την πρώτη ομάδα σε αγώνα απέναντι στον Λεβαδειακό (2–0) που διεξήχθη στο γήπεδο της Τούμπας. Στις αρχές της δεκαετίας του 1990, ο τότε πρόεδρος της ΠΑΕ Παναθηναϊκός, Γιώργος Βαρδινογιάννης, του προσέφερε 250 εκατομμύρια δραχμές για να υπογράψει ένα συμβόλαιο πενταετούς διάρκειας και η μεταγραφή του στον αθηναϊκό σύλλογο παρουσιαζόταν σχεδόν ολοκληρωμένη. Οι αντιδράσεις του φίλαθλου κοινού του ΠΑΟΚ όμως, σε συνδυασμό με το συναισθηματικό δέσιμο που ανέκαθεν είχε ο ίδιος με την ομάδα, απέτρεψαν την υλοποίηση της μεταγραφής. Ο Τουρσουνίδης παρέμεινε στον αγαπημένο του ΠΑΟΚ και αγωνίστηκε για 11 χρόνια, καταγράφοντας συνολικά 341 εμφανίσεις σε όλες τις διοργανώσεις (261 στο Πρωτάθλημα, 62 στο Κύπελλο, 17 στις ευρωπαϊκές διοργανώσεις και 1 στο Λιγκ Καπ) που τον τοποθετούν στην 9η θέση των ποδοσφαιριστών με τις περισσότερες συμμετοχές στην ιστορία του συλλόγου. Είχε συχνά υψηλή απόδοση και αγωνιζόταν με πάθος στις αναμετρήσεις απέναντι σε Άρη και Ολυμπιακό και πραγματοποίησε την καλύτερη του εμφάνιση με την ασπρόμαυρη φανέλα στις 7 Δεκεμβρίου του 1994, όπου σκόραρε τα πρώτα δύο τέρματα του ντέρμπι Άρη–ΠΑΟΚ που διεξήχθη στο Γήπεδο Χαριλάου και έληξε με σκορ 0–4.

Τον Ιανουάριο του 2000, ενημερώθηκε από τον Ντούσαν Μπάγεβιτς, ο οποίος είχε αναλάβει πρόσφατα την τεχνική ηγεσία του ΠΑΟΚ, πως δεν υπολογίζεται και μετεγγράφηκε στην Ξάνθη ως ελεύθερος. Πραγματοποίησε 35 συμμετοχές με τον ακριτικό σύλλογο στην Α' Εθνική κατηγορία και τον Ιανουάριο του 2002 ζήτησε να επιστρέψει στον ΠΑΟΚ. Σε ιδιωτική του συζήτηση με τον Μπάγεβιτς, του διευκρίνισε ότι δεν έχει καμία απαίτηση από αυτόν να τον χρησιμοποιήσει και η μόνη του επιθυμία ήταν να επιστρέψει στην ομάδα της καρδιάς του για να κλείσει την ποδοσφαιρική του καριέρα. Ο Μπάγεβιτς έδωσε τη συγκατάθεση του αλλά δεν τον χρησιμοποίησε ποτέ σε κάποιο αγώνα της ομάδας μέχρι το καλοκαίρι που ολοκλήρωσε την προπονητική του διαδρομή στον ΠΑΟΚ. Όταν ο Τουρσουνίδης συνειδητοποίησε ότι η ομάδα δεν τον υπολογίζει για τη νέα αγωνιστική περίοδο και δε του προσέφερε ένα νέο συμβόλαιο συνεργασίας, ανακοίνωσε αιφνιδίως σε συνέντευξη Τύπου την απόσυρση του από την ενεργό αγωνιστική δράση σε ηλικία 32 ετών.

### Με την Εθνική Ελλάδας
Το ντεμπούτο του με την Εθνική Ελλάδας πραγματοποιήθηκε στις 30 Μαΐου 1990 στην εκτός έδρας φιλική αναμέτρηση με την Ιταλία που έληξε με σκορ 0–0. Με τη γαλανόλευκη φανέλα αγωνίστηκε από το 1990 μέχρι και το 1995, καταγράφοντας συνολικά 22 συμμετοχές και σκοράροντας 1 τέρμα. Στάθηκε άτυχος και δεν αποτέλεσε μέλος της αποστολής της Εθνικής Ελλάδας για το Μουντιάλ του 1994, καθώς έχασε μεγάλο μέρος εκείνης της χρονιάς λόγω τραυματισμού.

## Στατιστικά στοιχεία ανά περίοδο
### Με συλλόγους

### Με την Εθνική

## Παραπομπές


## Εξωτερικοί σύνδεσμοι
* EU-football.info - Ο Γιώργος Τουρσουνίδης με την Εθνική
* Το προφίλ του Γιώργου Τουρσουνίδη στο National Football Teams
* Το προφίλ του Γιώργου Τουρσουνίδη στο transfermarkt
* Το προφίλ του Γιώργου Τουρσουνίδη στο soccerway

Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Α.Ο. Ξάνθη
Κατηγορία:Ποδοσφαιριστές Εθνικής Ελλάδος